**SVETI ZOILO – ZADARSKI ZAŠTITNIK**

***Tko je bio sv. Zoilo?***

Sv. Zoilo bio je svećenik koji je pokornički živio u 3. st., u Akvileji. Na starom prijepisu jednog martirologija iz 1596. god. piše: ***‘Zoilo je bio svećenik iz Akvileje koji je pokopao tijelo mučenika Krševana i mnogih drugih koji su trpjeli zbog svoje vjere i Krista‘***. Po tom činu, u teškom vremenu progona prvih kršćana u doba Dioklecijana, izložio se učiniti djelo milosrđa, mrtvoga pokopati.

Nigdje se ne kaže da je bio mučenik pa se navodi kao confessor – ispovjedalac.

Zoilo je živio kao ponizni pokornik u kolibi, u močvarnom kraju kod Akvileje. Umro je na glasu svetosti i pokopan je u crkvi, u Akvileji, gdje se brzo proširio njegov kult. Nakon provale Huna i razaranja tog grada 452. god., Zoilove moći prenesene su u biskupiju Udine, gdje je bio čašćen 6. veljače, odakle se štovanje proširilo u Istru, i danas se štuje u sjevernoj Italiji.

Povjesničar ***Federico Bianchi*** piše da su moći sv. Zoila, s moćima glasovitog mučenika Krševana, prenesene u Zadar 649. godine i bile smještene u mramornu urnu u crkvu Svete Marije Velike. Kad je 1570. g. srušena crkva Marije Velike, raka sv. Zoila prenesena je u susjednu kapelu sv. Roka i tamo je ostala do 1622. g., kad je nadbiskup Luka Stella odlučio obaviti službenu rekogniciju. Tijelo sv. Zoila čuvalo se u dva dijela. U mramornom sarkogafu u kovčegu od čempresovine bile su kosti svetca, a u srebrnom relikvijaru glava ( koji je predan na čuvanje benediktikama sv. Marije), sa spisima o autentičnosti relikvije. **Nakon rekognicije, zemni ostaci sv. Zoila, uz veliko slavlje, preneseni su 16. prosinca 1622. g. u svetište za pohranu relikvija u katedralu sv. Stošije.** Tijekom prijenosa Zoilovih moći u procesiji sudjelovale sve laičke bratovštine, vjerske udruge, svećenstvo, kaptol, nadbiskup i predstavnici svjetovne vlasti. U znak sjećanja na taj prijenos tijela sv. Zoila iz crkve Marije Velike u prvostolnicu, Zadarska nadbiskupija je svake godine 16. prosinca slavila njegov blagdan u gradu i nadbiskupiji.

**Zbog toga se sv. Zoilo časti i 23. prosinca, datum koji se uzima kao datum njegove smrti i 16. prosinca, kada se obavio prijenos posmrtnih ostataka sv. Zoila u zadarsku katedralu.**

Čašćenje sv. Zoila u zadarskoj katedrali uvijek je bilo slavljeno uz najveće počasti. O tome postoje izvornici, npr. Kompendij o službama i ceremonijama u zadarskoj katedrali kroz godinu. Napisao ga je zadarski kanonik **Ivan Maria Ferrari**, čuva se u Znanstvenoj knjižnici u Zadru. Uoči blagdana sv. Zoila katedrala je zvonila, pozivala ljude na molitveno okupljanje. Mnogi su Zadrani dolazili, otvarao se relikvijar sv. Zoila.

Zoilo je bio zaštitnik siromašnog stanovništva Zadra, zvali su se varošani, živjeli su u središtu grada unutar bedema. Bio je zaštitnik malenih i obespravljenih, u vremenu epidemija i teškoća za običnog čovjeka. Kult svetaca gradskih zaštitnika u srednjovjekovlju jedan je od najupečatljivijih oblika religioznosti gradskih komuna.

U Arhivu Zadarske nadbiskupije, u Državnom arhivu u Zadru i u Znanstvenoj knjižnici u Zadru nalazimo pregršt informacija da je gotovo svaka crkva, svaka kapela u Zadru imala sliku ili neki kip u čast sv. Zoila. To najzornije govori o tome koliko su Zadrani štovali sv. Zoila.

Nadbiskup Teodor Balbi proveo je novu rekogniciju 1658.god., a 1663.god. dao je izraditi ljepši sanduk za moći sv. Zoila. Kutija je obložena srebrnom folijom, a na sredinu je stavljen medaljon s mletačkim lavom. Nakon toga sv. Zoilo je pao u zaborav jer se zadranima zabranilo štovanje sv. Zoila priznavaoca. U Rimskom martirologiju postoji sveti Zoilo mučenik iz Cordobe koji se slavi 27.lipnja, a ne nikakav Zoilo priznavalac.

Činjenica je da je kult sv. Zoila imao kontinuitet tijekom mnogih stoljeća. **Nadbiskup Zmajević** obratio se crkvenim vlastima u Rimu, koje su odobrile daljnje čašćenje kulta sv. Zoila, jer već 1716. god. imamo u zapisima kanonika Ivana Maria Ferrarija da je 1716. god. svečano proslavljen dan sv. Zoila, 23. prosinca, u katedrali sv. Stošije.

***Kako se danas slavi sv. Zoilo u Zadarskoj nadbiskupiji?***

Zadarski nadbiskup u miru mons. Želim Puljić želio je obnoviti kult čašćenja sv. Zoila. Proglasio je sv. Zoila zaštitnikom Caritasa Zadarske nadbiskupije za vrijeme misnog slavlja koje je predvodio na Nedjelju Caritasa 13. prosinca 2020. godine u župnoj crkvi Bl. Alojzija Stepinca na Bilom Brigu u Zadru.

„Proglašavanje sv. Zoila zaštitnikom zadarskog Caritasa podsjeća da su i najpotrebniji Zadrani u srednjovjekovlju imali nebesku utjehu i zaštitu u svetcu kojemu su se utjecali, sv. Zoila. Zato će sv. Zoilo biti zaštitnik Caritasa, ustanove koja je usmjerena siromasima i ljudima u potrebi “ – rekao je nadbiskup Puljić.

Kapela sv. Zoila nalazi se u Stepinčevoj crkvi te je nadbiskup rekao da su obojica, Zoilo i Stepinac, „divni uzori i biseri svećeništva koji su imali osjećaj za potrebne i ugrožene. Zoilo je bio svećenik, Stepinac nadbiskup, obojica su živjeli u teškim vremenima i ispunili povjereno poslanje. Zoilo u teško vrijeme prvih progona kršćana od strane Dioklecijana, a Stepinac za vrijeme komunističkog progona“.

Za vrijeme mise darovao je toj župi relikvijar sv. Zoila koji se trajno nalazi u kapeli sv. Zoila.

Nadbiskup je želio Zoilovu relikviju (treće desno rebro) predati puku na javno i trajno čašćenje u želji da oživi poznavanje sv. Zoila i utjecanje njegovom zagovoru. Njegovom zagovoru stoljećima su se do ranoga Novog vijeka utjecali Zadrani u potrebi te je bio zaštitnik mnogih hospitala i ubožnica.

Od tada se uz katedralu ovaj svetac časti i u župi Bl. Alojzija Stepinca.

***Rekognicija***

„Po nalogu zadarskog nadbiskupa, mons. Želimira Puljića, obavljene su 18. lipnja 2020. u Nadbiskupskom ordinarijatu u Zadru (Jurja Biankinija 2) rekognicije (prepoznavanje) relikvijara svetog Zoila, jednog od zaštitnika Zadarske nadbiskupije, koji se čuva u trezoru Ordinarijata. Rekogniciju je obavio i svoje izvješće priložio Ordinarijatu Zadarske nadbiskupije prof. dr. Mario Šlaus, upravitelj Antopološkog centra HAZU-a.

Tijekom procesa, rekogniciji su nazočili: mons. dr. Želimir Puljić, nadbiskup zadarski, mons. Josip Lenkić, generalni vikar, prof. dr. Ante Uglešić, pročelnik Odjela za arheologiju Sveučilišta u Zadru i drugi (vidi: Izvješće o rekogniciji tijela sv. Zoila broj: 649-2/2020., od 8. 7. 2020.).

Nakon obavljene rekognicije, zadarski nadbiskup mons. Želimir Puljić odredio je neka se odvoji dio relikvija (jedanaesti prsni kralješak, lijeva skočna kost, treće desno rebro, lijevo peto rebro i treća desna metakarpalna kost) koje će se ponuditi vjernicima na štovanje, a čuvaju se u kapeli Nadbiskupskog doma. Ostali dio relikvija neka se zapečati i vrati u relikvijar koji se čuva u trezoru Ordinarijata u Zadru. Osim njih, za znanstvene analize i ekspertize, uzet je i dio kosti prsta desne ruke, koji će nakon toga biti vraćen u kapelu Nadbiskupskog doma.

***Zagovorna molitva sv. Zoilu***

***„Bože, ti si Crkvu poučio da je sav tvoj zakon u ljubavi prema tebi i bližnjemu. Neka nam po primjeru svetoga Zoila ne dojadi činiti dobro i vršiti djela milosrđa, kako bismo se ubrojali među blagoslovljene u tvome Kraljevstvu. Po Kristu Gospodinu našemu. Amen“.***

***Svetom Zoilu – pjesma***

Zadrani drevni Zoila slave, zagovor sveti od njega mole.

Sirotih on je tješitelj bio, skrbnik je svima oduvijek mio.

*Zadarskog puka, varoša našeg, uresu divni što na nebu sjaš,*

*Zoilo sveti, molimo tebe: ispred nas idi i vodi rod naš!*

*Molimo tebe od Boga prosi, Zoilo sveti, ti milost i mir,*

*da blagoslov nas Višnjeg orosi, zahvati Krista sad ljubavi vir!*

Laudato videa o proglašenju sv. Zoila zaštitnikom Caritasa zadarske nadbiskupije

<https://youtu.be/R7M2La0hI-E?si=5VHmaxjfNWuhLHD8>

<https://youtu.be/T6zNVkYea08?si=FnDqrl0zOaphQB2e>

Izvori:

O obnovi kulta sv. Zoila u Zadru, don Zdenko Dundović

Zadarski sveci, Stanko Josip Škunca

Katedrala u Zadru/2 - Rasprave o povijesti katedrale, Trpimir Vedriš i Mario Šlaus

Zadarska nadbiskupija – Ines Grbić